Βασίλης Ρούβαλης

Βιογραφία

Γεννήθηκε στην Αθήνα αλλά κατάγεται από το Βερίνο Αχαΐας και την Κορώνη Μεσσηνίας. Σπούδασε  Βυζαντινή και Νεοελληνική Φιλολογία στο Πανεπιστήμιο Κρήτης. Ακολούθησε μεταπτυχιακές σπουδές στη Δημιουργική Γραφή και εκπονεί διδακτορική διατριβή στο Πανεπιστήμιο Δυτικής Μακεδονίας. Είναι μέλος της Ένωσης Συντακτών Ημερησίων Εφημερίδων Αθηνών, της Εταιρείας Συγγραφέων και του Κύκλου Ποιητών.
-Ως δημοσιογράφος, έχει εργαστεί σε έντυπα και ηλεκτρονικά μέσα. Ενδεικτικά, μεταξύ άλλων, ως πολιτιστικός συντάκτης για αρκετά χρόνια στην ημερήσια αθηναϊκή εφημερίδα Ελευθεροτυπία, ως αρχισυντάκτης στο περιοδικό Α Βιβλίο της εφημερίδας Απογευματινή και ως επιφυλλιδογράφος στην εφημερίδα Αυγή και ως συνεργάτης-βιβλιοκριτικός στο ένθετο Αναγνώσεις της Αυγής της Κυριακής. Εργάζεται πλέον ως αρχισυντάκτης στην κυριακάτικη εφημερίδα Νέα Σελίδα, υπεύθυνος του πολιτιστικού ενθέτου και αρθρογράφος. Παράλληλα, έχει υπάρξει συνεργάτης σε αρκετά περιοδικά (στο λογοτεχνικό περιοδικό Διαβάζω, στην πολιτική και πολιτιστική επιθεώρηση Αντί, στο μουσικό περιοδικό Ποπ και Ροκ). Αρθρογραφεί συστηματικά στον τοπικό Τύπο της Μεσσηνίας, στα Μεσσηνιακά Νέα, στη Δράση της Κορώνης και στην Κορώνη. Εργάστηκε τόσο στο ραδιόφωνο ως παραγωγός στον Team FM 102 του Ρεθύμνου και στο Δεύτερο Πρόγραμμα της Ελληνικής Ραδιοφωνίας (ΕΡΑ-ΕΡΤ Ανοιχτή) όσο και στην τηλεόραση (ως ρεπόρτερ, στη ΝΕΤ).   
-Ως εκδότης, ξεκίνησε με την κυκλοφορία του μουσικού φανζίν B-Side. Από το 2006 διευθύνει το ηλεκτρονικό περιοδικό Poema που επικεντρώνεται σε θέματα σχετικά με την ποίηση, το δοκίμιο και τον εικαστικό λόγο. Μετεξέλιξη του περιοδικού είναι ο εκδοτικός οίκος (.poema..) εκδόσεις με έδρα την Κορώνη Μεσσηνίας.
-Ως λογοτέχνης, στην εργογραφία του περιλαμβάνονται τίτλοι από τα πεδία της ποίησης, του διηγήματος, της μετάφρασης, της μελέτης και της κριτικής. Αποσπάσματα από το έργο του έχουν μεταφραστεί σε εκδόσεις, ανθολογίες και περιοδικά του εξωτερικού: ιταλικά, γαλλικά, ισπανικά, γερμανικά, αγγλικά, εβραϊκά, τσέχικα, πολωνικά, σερβοκροάτικα. Παράλληλα, έχει συνεργαστεί στον χώρο των εικαστικών τεχνών (βίντεο Ανάμεσα, με ποιητικούς αφορισμούς και εικόνες - Παναγιώτης Τεμπελόπουλος, 2013 και του θεάτρου (παράσταση Λεύγες - σκηνοθεσία: Γιάννης Καλαβριανός, Μουσική: Νικήτας Κίσσονας, 2014). Διατηρεί τη θέση αρχισυντάκτη στο ηλεκτρονικό περιοδικό Λεξητανίλ, εκδιδόμενο από το Πρόγραμμα Μεταπτυχιακών Σπουδών Δημιουργική Γραφή του Πανεπιστημίου Δυτικής Μακεδονίας.
-Ως συνεργάτης συγγραφέας του Εθνικού Κέντρου Βιβλίου ασχολήθηκε με το Γραφείο Τύπου του φορέα, με τον σχεδιασμό, την οργάνωση και την υλοποίηση ψηφιακών αρχείων (γύρω από διακεκριμένους συγγραφείς και κριτικούς λογοτεχνίας), συμμετείχε στα προγράμματα Φιλαναγνωσίας του Υπουργείου Πολιτισμού καθώς επίσης στην εφαρμογή του προγράμματος του Δικτύου Λεσχών Ανάγνωσης σε Ελλάδα και Κύπρο, στην οργάνωση της Διεθνούς Έκθεσης Βιβλίου Θεσσαλονίκης.   
-Ως διδάσκων, δραστηριοποιείται στη διδασκαλία της δημιουργικής γραφής (μικρή φόρμα και ποίηση) και είναι υπεύθυνος για το Δίκτυο Δημιουργικής Γραφής, σε συνεργασία με τον ομότεχνό του Γιώργο Παναγιωτίδη. Οργανώνει σεμινάρια ατομικά μέσω Διαδικτύου (skype) αλλά και ομαδικά (για τα σχολεία δευτεροβάθμιας εκπαίδευσης). Στο πλαίσιο αυτό έχει δημιουργήσει και διευθύνει τον εκδοτικό οίκο Γραφομηχανή.   
-Ως φωτογράφος, ασχολείται με τη φωτογραφική τέχνη σε συνάρτηση με τη λογοτεχνία. Η φωτογραφική σειρά Λέξεις : Θάλασσα, Απεικονίσεις ήταν η πρώτη συμμετοχή του στην ομαδική έκθεση «Βίοι Παράλληλοι» της Εταιρείας Συγγραφέων (2015). Ακολούθησε η ολοκληρωμένη ατομική έκθεση με τον ίδιο τίτλο στην Κορώνη Μεσσηνίας, η οποία παρουσιάστηκε σε Ηράκλειο Κρήτης, Λάρισα, Λευκωσία, Πάτρα, Τρίκαλα, στη διάρκεια της επόμενης χρονιάς.      
ΕΠΙΚΟΙΝΩΝΙΑ: siliodaprile@hotmail.com - info@poemaeditions.gr - vassilis@rouvalis.gr :: skype: vassilisrouvalis, fb: www.facebook.com/siliodaprile       
ΙΣΤΟΣΕΛΙΔΕΣ: www.rouvalis.gr : www.poemaeditions.gr : www.dimiourgikigrafionline.gr : www.grafomihani.gr       
ΑΛΛΗΛΟΓΡΑΦΙΑ: Βασίλης Ρούβαλης | Τ.Θ. 6068 | Κορώνη Μεσσηνίας 240 04